作者:劉禹錫
標題:奉和吏部楊尚書太常李卿二相公策免後即事述懷贈答十韻
內容:文雅關西族，衣冠趙北都。有聲真漢相，無纇勝隋珠。當軸龍為友，臨池鳳不孤。九天開內殿，百辟看晨趨。誡滿澄欹器，成功別大壚。餘芳在公論，積慶是神扶。步武離臺席，徊翔集帝梧。銓材秉秦鏡，典樂去齊竽。瀟灑風塵外，逢迎詩酒徒。唯應待華誥，更食萬錢廚。